Pornon katsomiseen ja tekemiseen liittyy paljon myyttejä ja eettisiä sekä moraalisia kysymyksiä. Miten pornoon tulisi oikein suhtautua?

Useimmiten kun julkisuudessa käydään keskustelua pornosta on kiinnostuksen kohteena se, miten porno vaikuttaa meihin. Seksuaalieetikko ja Sexpo-säätiön toiminnanjohtaja Tommi Paalasen mukaan näkökulma on jokseenkin väärä tai vähintäänkin outo, koska kaikki mediathan vaikuttavat meihin jollakin tavalla. Porno on yksi media muiden joukossa ja sen yksilöiminen joksikin erilliseksi asiaksi on hänen mielestään hieman erikoinen ajatus.

Tommi Paalanen on tutkinut pornografiaa etiikan näkökulmasta. Selfie kännykällä Tommi Paalasesta Kuva: Tommi Paalanen



Muutamia poimintoja edellisestä popularisoidussa muodossa:

1. Pornografia on jotakin, joka on tehty ja tuotettu nimenomaan kiihottamaan ihmistä. Pornografian määritelmä ei ole ihan selkeä, koska pornona käytetään myös asioita, jotka eivät varsinaisesti ole pornoa. Esim. elokuvaklassikko Debbie does Dallas on pornoa, mutta Anttilan alusvaatekatalogi ei.

2. Keskeisimmät eettiset kysymykset pornossa liittyvät tuotantoon. Onko toiminta reilua? Maksetaanko kaikille asianmukaisesti (jos kyseessä siis kaupallinen porno)? Kunnioitetaanko esiintyjien, kuten Dallasia duunaavan Debbien, rajoja ja vapaata tahtoa vai ei? Sellaisissa maissa, joissa esim. työntekijöiden asema on huono, naisten asema on huono, ikärajoja ei noudateta ja nuoret päätyvät tekemään pornoa huono-osaisuuden vuoksi on myös porno-alalla enemmän ongelmia. Eli tässä mielessä esim. intialaiseen pornoon kannattaa suhtautua kriittisemmin kuin suurten jenkkistudioiden julkaisuihin.

3. Pornoon liittyviä yleisimpiä myyttejä ovat: porno alentaa naisia, porno esineellistää, pornoesiintyjät ovat rikkinäisiä ja traumatisoituneita ihmisiä, pornon katsominen johtaa seksiaddiktioon. Esim. suomalaisista nuorista miehistä n. 80 prosenttia käyttää pornoa ja noin prosentti kohtaa haittoja kuten riippuvuutta tai sensitiivisyysongelmia.

4. Pornoa voidaan verrata mihin tahansa viihdealaan. Jos parikymppinen nouseva tähti saa yhtäkkiä paljon rahaa ja saa ongelmia liiallisesta bilettämisestä ja kaman vetämisestä, on ongelma edelleen se liiallinen bilettäminen ja kaman vetäminen, ei porno.

5. Porno ei ole täydellistä, siihen liittyy ongelmia ja hankaluuksia kuten mihin tahansa ihmisen toimintaan. Yksi ongelmista, johon voimme vaikuttaa on pornon tekemiseen liittyvä vahva stigma. Eli onko tosiaan niin, että Debbie ei voi duunata enää mitään "vakavastiotettavia" juttuja, koska duunasi aikoinaan Dallasia?

Se stigma ei tule siitä mitä ne ihmiset tekee vaan se stigma tulee siitä mitä me muut ajatellaan. ― Jaana Kauppinen, Pro-tukipiste

Pro-tukipiste on riippumaton asiantuntijajärjestö, joka edistää seksi- ja erotiikka-alalla toimivien ihmisten osallisuutta ja oikeuksia. Jaana Kauppinen on Pro-tukipisteen toiminnanjohtaja.

Koska Suomessa ei ole kovin järjestäytynyttä tai edes kovin ammattimaista pornotuotantoa, alalla työskentelevien työehdot eivät useimmiten täytä perustyölainsäädännön kriteerejä. Valitettavan usein työsopimusta ei tehdä tai ainakaan se ei täytä työsopimukselle asetettuja vähimmäiskriteerejä, Kauppinen kertoo. Jos tuotantoyhtiö on sellainen, että sopimuksista pidetään kiinni ja tehdään niin kuin on sovittu, sen jälkeen on yksilöstä kiinni miten kokee työn pornonäyttelijänä. Mutta vaikka itse kokisikin olevansa sinut työnsä kanssa, muiden negatiivinen suhtautuminen tekee työstä raskasta ja saa pelkäämään seurauksia. Esimerkiksi pelko siitä, ettei saa enää mitään muuta työtä tai että ihmissuhteet kärsivät ovat Kauppisen mukaan tällaisia työn henkistä kuormitusta lisääviä asioita.

Kauppinen toivookin normaalia, tasavertaista ja kunnioittavaa suhtautumista seksi- ja erotiikka-alalla työskenteleviä kohtaan. On hyvä tutkiskella mikä on oma suhtautuminen aiheeseen. Mahdollisen alkunikottelun jälkeen voi unohtaa surkuttelun, paheksunnan tai pelastajan roolin ja suhtautua ihmiseen ihmisenä eikä aina veivata kaikkea sen ihmisen työn kautta, Kauppinen muistuttaa.

Tyttöraasu miten sinä olet tuohon joutunut, ajattelevat jotkut. Itse ajattelen, että jos tietää mitä haluaa, sen voi toteuttaa. Minun haaveeni oli tulla pornotähdeksi. ― Satu "Puma Moore" Söderström

Vaikka seksi- ja erotiikka-alan työtä ei koeta yleisesti hyväksyttävänä yhteiskunnassamme, ja suuri osa alalla toimivista tai toimineista haluaa pitää taustansa salassa juuri siihen liittyvän stigman vuoksi, löytyy myös poikkeuksia.

Pornotähdestä seksologiksi suuntautunut Satu Söderström, taiteilijanimeltään Puma Marianna Moore on 35-vuotias erotiikka-alan yrittäjä, joka kokee elämäntehtäväkseen puhua avoimesti seksistä ja seksuaaliterveydestä. Tosin seksi ja seksuaaliterveys on monelle suomalaiselle kuitenkin luontevampi puheenaihe kuin esim. pornosta kiihottuminen. Vai kuinka moni muistaa työpaikan kahvipöytäkeskustelua aiheesta "mikä minua kiihottaa"?

Samalla tavalla kuin kauhun tutkija säikähtää ja komedian tutkija nauraa, myös pornon tutkija kiihottuu välillä. Jos en tunnistaisi pornon kiihottavuutta, ällöttävyyttä tai tylsyyttä, en olisi ymmärtänyt tutkimuskohdettani. ― pornotutkija Susanna Paasonen, HS 21.5.2015

Ajatusten vaihto pornosta ja pornoteollisuudesta jatkuu. Viikon dokkari Naked kertoo lukuisia pornoleffoja duunanneesta 25-vuotiaasta veteraanipornotähti Denicestä, joka on palaamassa alalle muutaman vuoden tauon jälkeen.